Stewart Kristen

Mergina, pamilusi vampyrą

Kol vieniems neginčytiną pakilimą išgyvenančio kino pasaulio atstovams statomi paminklai, kiti juos išsikelia patys. Jei kino ir televizijos aktorių nuveiktus darbus imtume vertinti vien tik pagal gerbėjų skaičių, nenustebtume, jei netoli lyderių viršūnėlės didžiulėmis raidėmis būtų įrašyta Kristen Stiuart (Kristen Stewart) pavardė. Tokie aktoriai ne be pagrindo vadinami kultiniais. Nuo vaikystės vaidinti pradėjusi Kristen jau spėjo įamžinti savo vardą šalia legendinių kino aktorių. Ir tai tik pradžia. Juk negalima pamiršti, kad mergina dar labai jauna, todėl šiandien galima brūkštelti vos kelis jos biografijos lapus. Tik kelis, bet labai svarbius ir reikšmingus. Ne paslaptis, kad Stephenie Meyer „Saulėlydžio“ (Twilight) saga turi gausybę gerbėjų visame pasaulyje, o nuo 2008-ųjų metų antrosios pusės absoliuti jų dauguma sudaro nesuskaičiuojamą Kristen Stiuart gerbėjų armiją. Stulbinančio jaunosios aktorės populiarumo paslapties rakto toli ieškoti nereikia – pirmosios sagos dalies ekranizacija pavyko, labai sėkmingas buvo ir naujosios Belos, kurią suvaidino K. Stiuart, debiutas. Meistriškai ir stebėtinai detaliai atkartotas knygos turinys leido kūrinio gerbėjams patikėti, kad būtent tokią Belą įsivaizdavo kūrinio autorė. Jei liko patenkinta rašytoja, kodėl Kristen vaidyba turėtų nuvilti sagos gerbėjus? Bet apie viską nuo pradžių...

1 skyrius

LAIKU ATSISKLEIDĘS TALENTAS

Kristen Džeims (Jaymes) Stiuart gimė Kalifornijos širdimi pramintame Los Andžele 1990 metų balandžio 9 dieną scenarijų redaktorės Džuls Man-Stiuart (Jules Mann-Stewart) ir režisieriaus padėjėjo, Fox televizijos prodiuserio Džono Stiuarto (John Stewart) šeimoje. Nuolat kino ir televizijos pasaulyje besisukiojantys gimdytojai savo talentingai dukrelei buvo numatę šiek tiek kitokią ateitį, tačiau dabar džiaugiasi netikėtai nusišypsojusia sėkme.

Kristen nėra vienintelis vaikas šeimoje – turi vyresnį brolį Kameroną (Cameron) bei du įbrolius – Deiną (Dana) ir Teilorą (Taylor).

MOKYKLOS SPEKTAKLIO PAŽIBA

Priešingai nei daugumos dabartinių kino žvaigždžių, Kristen kelionė į ekraną prasidėjo dar vaikystėje. Slapta, nedrąsi vaikystės svajonė ėmė pildytis, kai mergaitė buvo pakviesta vaidinti Kalėdoms ruošiamame mokyklos spektaklyje ir laiku ištarė „sutinku“. Puikus jaunosios K. Stiuart pasirodymas scenoje neliko nepastebėtas, tarp žiūrovų buvęs agentas nusprendė „griebti jautį už ragų“ ir pakalbinti talentingos mergaitės tėvus.

Nors Džono ir Džuls Man-Stiuart profesijos buvo artimos aktorystei, teigiamo atsakymo reikėjo palaukti – Kristen tėvų netenkino ankstyvas dukters atitrūkimas nuo mokslų bei siūloma karjera.

TĖVAI ATLYŽO

Mergaitės tėvai nesusižavėjo būsima aktorine dukrelės karjera, tačiau talentui nebuvo lemta sunykti. Kristen įtikino tėvus, kad leistų jai išnaudoti likimo šansą. Mergaitė pažadėjo mesti vaidybą, jei pastaroji atims per daug laiko ir kliudys mokslams. Ryžtingas nuo mokyklos suolo pakilusios žvaigždutės nusiteikimas pademonstruoti savo aktorinius sugebėjimus nulėmė jos likimą. Laikas parodė, kad sunku būtų įsivaizduoti tinkamesnę aktorę Belos („Saulėlydis“) vaidmeniui.

NUO AŠTUONERIŲ METŲ AKTYVIAI DALYVAVO PERŽIŪROSE

Užsispyrimas ir ryžtas vaidinti neišblėso ir niekur nedingo nei per dieną, nei per savaitę, nei per mėnesį, nei per metus – nuo aštuonerių metų Kristen gan sėkmingai dalyvavo peržiūrose. Vėliau duodama interviu aktorė prisipažino, kad pradžia buvo sunki, tačiau neigiamų emocijų buvo kur kas mažiau nei teigiamų. Jau tada buvo žengti ne tik keli nedrąsūs žingsniai, bet padėtas pamatas didžiajam debiutui kino pasaulyje. Kristen pasižymėjo ir talentu, ir kūrybiniu užsispyrimu.

Nebylus debiutas didžiajame ekrane įvyko prabėgus metams nuo pirmųjų peržiūrų, o kiek rimtesnio vaidmens teko palaukti dvejus metus.

Po dešimties metų K. Stiuart buvo paklausta, ar pradėjusi aktorės karjerą vaikystėje įsivaizdavo save vaidinančią iki brandaus amžiaus, ar susimąstė apie galimybę pasirinkti kitą specialybę. Daugelio gerbėjų simpatijų ir pripažinimo sulaukusi aktorė atsakė nedvejodama: „Nematau priežasties sustoti“.

MUZIKINIS TALENTAS

Kristen galėtų sublizgėti ne tik kino, bet ir muzikos pasaulyje. Į netrumpą jos talentų sąrašą galima įtraukti ir skambinimą gitara. Nors Belos vaidmens atlikėja savo sugebėjimus vadina kukliais, klausytojai nesiskundžia – mergina puikiai žino, kaip elgtis su šiuo muzikos instrumentu.

Kaip ir dauguma meniškos sielos žmonių, Kristen ne tik groja, bet ir dainuoja. Tiesa, muzikinio Kristen Stiuart talento gerbėjų yra kur kas mažiau nei Belos.

2 skyrius

TALENTINGA ATŽALA IŠ TALENTINGOS ŠEIMOS

Nors Kristen tėvai nenorėjo, kad mergaitė taip anksti įžengtų į kino pasaulį, dėl kino padangėje suspindusios naujosios žvaigždės aktorės talento gerbėjai turėtų dėkoti būtent jiems. Nenoras leisti savo vaiką į filmavimo aikštelę turi priežastį – jie žinojo aktorių darbo specifiką. Abu K. Stiuart tėvai kasdien susidurdavo su vargstančiais aktoriais ir tikėjosi apsaugoti gyvenimiškos patirties neturinčią dukrytę nuo tokių išbandymų.

Po sėkmingo debiuto tėvų požiūris į Kristen profesiją pasikeitė – režisierės duonos nusprendusi paragauti Džuls Man-Stiuart pasiūlė vaidmenį trileryje „K-11“ savo dukrai. Laikas sudėliojo visus taškus ant „i“ – „Saulėlydžio“ sagos ekranizacija užkėlė Kristen į aktorystės meno viršūnę, dabar ji kur kas labiau reikalinga motinos projektui nei šis projektas jai.

ŠEIMA TRUMPAM IŠVYKSTA Į KOLORADĄ

Los Andžele gimusi K. Stiuart kartu su tėvais trumpai turėjo persikraustyti į Koloradą, o kiek vėliau vėl sugrįžti į „Angelų miestą“, nes tėvui pasiūlė perspektyvų režisieriaus padėjėjo darbą.

TĖVAS – REŽISIERIUS BEI PRODIUSERIS

Kristen tėvas Džonas Stiuartas – Fox TV atstovaujantis prodiuseris prisidėjo prie visame pasaulyje populiaraus realybės šou „Baimės faktorius“ kūrimo. Nemažą savo turiningos karjeros dalį Dž. Stiuartas praleido filmavimosi aikštelėse, kur privalėjo tvarkyti kūrybinį procesą.

MOTINA – SCENARIJŲ REDAKTORĖ

Kristen motina Džuls Man-Stiuart – patyrusi scenarijų redaktorė bei pradedančioji režisierė. Pirmoje jos savarankiškai režisuotoje juostoje žada dalyvauti ir K. Stiuart. Tiesa, „K-11“ pasirodymo kino teatrų salėse dar teks palaukti – pirmenybė atitenka daugybę gerbėjų visame pasaulyje turinčios Stefeni Mejer (Stephenie Meyer) „Saulėlydžio“ (Twilight) sagos ekranizavimui.

Sutikusi dalyvauti motinos projekte K. Stiuart nepamiršo ir savo draugių bei kolegių iš „Saulėlydžio“ bei „Jaunaties“ – vaidinti dramoje „K-11“ buvo pakviesta artima Kristen bičiulė Niki Ryd (Nikki Reed) („Dogtauno ekstremalai“, „Po Kalifornijos saule“, „Trylika“).

KRISTEN MARŠRUTAS: IŠ SAVO Į TĖVŲ NAMUS

Kristen maršrutas driekiasi nuo savo iki tėvų namų – pilnametystės barjerą peržengusi aktorė negali skųstis pinigų stoka. Ji turi nuosavus namus, tačiau visada stengiasi aplankyti Los Andžele gyvenančius tėvus.

3 skyrius

AKTORĖS KARJEROS PRADŽIA

Pirmasis aktorės debiutas ekrane įvyko 1999 metais – Disney Channel pristatė juostą „Tryliktieji metai“ (The Thirteenth Year). Epizodas buvo pernelyg trumpas, be žodžių ir visai neatskleidė K. Stiuart talento. Kiek rimtesnis vaidmuo kliuvo 2001 metais nepriklausomų kino kūrėjų pristatytoje melodramoje „Saugūs dalykai“ (The Safety of Objects), Kristen suvaidino vienišos motinos dukrą. Pirmieji darbai buvo žvalgybinio pobūdžio, po jų sekė vaidmuo, kuris leido vienu šuoliu peršokti kelis nereikšmingus karjeros laiptelius bei priartėti prie to, ką aktorė yra pasiekusi dabar.

SVARBUS KARJEROS TRAMPLINAS – „PANIKOS KAMBARYS“

Siaubo trileris „Panikos kambarys“ (Panic Room, 2002 m.) tapo pirmuoju rimtu svaiginančios Kristen karjeros tramplinu. Režisieriaus Deivido Finčerio (David Fincher) juostoje pirmuoju smuiku turėjo groti ir šilto, ir šalto paragavusi aktorė Džodi Foster (Jodie Foster), tačiau dauguma kino kritikų filme įžvelgė kylantį Kristen Stiuart talentą – kai kas kandžiai brūkštelėjo, kad Dž. Foster užleidžia savo pozicijas jaunosios kartos atstovei. Tiesa, pati Džodi tokios grėsmės neįžvelgė.

„Panikos kambaryje“ K. Stiuart pasirodė tik per laimingą atsitiktinumą – užėmė į pagrindinės herojės dukros vaidmenį pretendavusios Heiden Panetjer (Hayden Panettiere) („Zebriukas Dryžius“, „Naktis su Bete Kuper“) vietą. Pastarajai vaidmuo buvo numatytas kartu su Nikole Kidman (Nicole Kidman), tačiau žinoma aktorė atsisakė ir savo vietą užleido Dž. Foster. Beveik niekam negirdėta K. Stiuart – pačios Jodie pasirinkimas. Manoma, kad tokio sprendimo priežastimi tapo išorinis debiutantės ir patyrusios aktorės panašumas.

K. Stiuart prisipažino, kad buvo sujaudinta Dž. Foster pasirinkimo: „Kai gavau vaidmenį „Panikos kambaryje“, jaučiau, kad įvyko kažkas nuostabaus! Net daugiau. Iš pradžių buvau išsigandusi“. Bijoti buvo ko – tai buvo pirmoji juosta, kurioje teko dirbti greta žinomų aktorių.

„Panikos kambario“ laukė reta siaubo juostoms sėkmė – filmą šiltai pasitiko žiūrovai, o kino kritikai nesvaidė aštrių strėlių. Beje, po šio filmo K. Stiuart buvo lyginama su Dž. Foster jaunystėje.

„DVARAS PRIE ŠALTOJO UPELIO“ – DAR VIENA NOMINACIJA

Kino režisieriaus Maiko Figiso (Mike Figgis) trileris „Dvaras prie Šaltojo upelio“ (Cold Creek Manor, 2003 m.) dar kartą jauniems kino gerbėjams priminė apie Kristen Stiuart – jai buvo suteiktas šansas kovoti dėl geriausios jaunosios aktorės vardo, tačiau antrą kartą iš eilės teko nuleisti galvą. Žiūrovų susidomėjimas projektu, kuriame Kristen suvaidino Šeron Stoun (Sharon Stone) bei Deniso Kveido (Dennis Quaid) dukrą, buvo pernelyg menkas, kad nominacija virstų apdovanojimu.

PAGALIAU – PIRMAS PAGRINDINIS VAIDMUO

Tai, ko nekantraudama laukė Kristen, įvyko 2004 metais – kino teatruose pasirodė kriminalinė veiksmo komedija visai šeimai „Pagauk vaikį“ (Catch That Kid), kurioje jaunoji aktorė atliko savo pirmąjį pagrindinį vaidmenį. Šioje juostoje Kristen suvaidino jauną „alpinistę“, pasiryžusią apiplėšti banką. Filmo scenarijų galima palyginti su garsiąja Robino Hudo istorija – merginai prireikė pinigų ne sau, o sunkiai sergančio tėvo operacijai.

Filmas sulaukė šiltų atsiliepimų, o K. Stiuart įrodė, kad sugeba vaidinti ne tik dramose, prie kurių jau buvo įpratę žiūrovai, bet ir komedijose.

KITI PROJEKTAI NESULAUKĖ DIDELIO PASISEKIMO

Dalis filmų, kuriuose nusifilmavo K. Stiuart, net nepasiekė kino teatrų salių, nusėdo DVD. Nelengvą vaidmenį aktorė atliko iškalbingo pavadinimo juostoje „Kalbėk“ (Speak) – išprievartauta mokinė vengia bendrauti su žmonėmis, tačiau nepraranda sugebėjimo tyliai ir taikliai komentuoti įvykių. K. Stiuart meistriškai atliko savo vaidmenį, sutrumpintas filmas buvo parodytas televizijos kanalų Showtime bei Lifetime.

Beveik visus vaidmenis nuo „Panikos kambario“ iki „Saulėlydžio“ galima priskirti „pilkajam“ karjeros etapui.

AŠTUONIOLIKTAS GIMTADIENIS – FILMAVIMO AIKŠTELĖJE

Žaibiškai išaugęs jaunosios aktorės populiarumas privertė atsisakyti kai kurių tradiciniais laikomų gyvenimo malonumų – net savo aštuonioliktąjį gimtadienį K. Stiuart atšventė darbe – kūrybinis kolektyvas pilnametystės barjerą peržengusiai aktorei padovanojo tortą ir visą naktį privertė dirbti filmavimo aikštelėje. Tiesa, draugiški santykiai su kolegomis neleido liūdėti ir nuobodžiauti.

Beje, galima prisiminti ir aštuonioliktąjį K. Stiuart „Saulėlydžio“ sagos herojės Belos gimtadienį – vampyrą Edvardą (akt. Robertas Patinsonas) įsimylėjusi mergina jį atšventė 2005 m. rugsėjo 13 d. Įsimintinas vakarėlis vyko Kalenų namuose, kur Emetas užpuolė pirštą susižalojusią Belą.

4 skyrius

APDOVANOJIMŲ TEKO PALAUKTI

Didysis Kristen debiutas kino pasaulyje buvo įvertintas ir pirmąja nominacija – jau 2003 metais ji pretendavo į Geriausios jaunosios aktorės apdovanojimą už pirmojo plano vaidmenį siaubo trileryje „Panikos kambarys“. Tais metais triumfavo Aleksa Vega (Alexa Vega) už pasirodymą nuotykių komedijoje visai šeimai „Šnipų vaikučiai II: Prarastų svajonių sala“ (Spy Kids 2: Island of Lost Dreams). Kitos pretendentės – Amanda Bains (Amanda Bynes), Amerika Ferera (America Ferrera) bei Evan Reičel Vud (Evan Rachel Wood).

Jau 2004 metais dėl to paties apdovanojimo ji kovojo už atliktą antrojo plano vaidmenį trileryje „Dvaras prie Šaltojo upelio“ (Cold Creek Manor). K. Stiuart ir kitas nominantes paliko nuviltas Eirė Deivis (Aree Davis), suvaidinusi „Name, kuriame vaidenasi“ (The Haunted Mansion). Už nugalėtojų borto liko Melisa Mičel (Melissa Mitchell), Džena Bod (Jenna Boyd), Olivija Marsiko (Olivia Marsico) ir Karsen Grei (Carsen Gray).

Sakoma, kad trečias kartas nemeluoja, tačiau ir jis buvo nesėkmingas. 2005 m. Kristen Stiuart dėl Geriausios antrojo plano aktorės prizo susirungė trečią kartą iš eilės. Apdovanojimą Kristen stengėsi iškovoti suvaidinusi dramoje „Povandeninė srovė“ (Undertow). Šventinės ceremonijos metu laimė plačiai šypsojosi Kelei Flin Čildres (Kallie Flynn Childress) ir komedijai „Pro miegus“ (Sleepover). Neapdovanotos taip pat liko Šelbė Brius (Shelbie Bruce), Sara Styl (Sarah Steele) ir Hana Pilks (Hannah Pilkes).

Kai nesiseka, tai nesiseka – 2008 m. K. Stiuart jau ketvirtą kartą šturmavo barjerą su juosta „Atgal į gamtą“ (Into the Wild). Ją aplenkė Džasmina Džesika Entoni (Jasmine Jessica Anthony) suvaidinusi filme „1408“. Kartu su K. Stiuart be apdovanojimo liko Džeimija Simoun Neš (Jamia Simone Nash), Kiki Palmer (Keke Palmer), Hana Lokner (Hannah Lochner), Kortnė Teilor Bernes (Courtney Taylor Burness) bei Teilor Momsen (Taylor Momsen).

Tiesa, aktorės apdovanojimų sąrašas nėra tuščias – po „Saulėlydžio“ (Twilight, 2008 m.) ekranizacijos įvyko K. Stiuart ir jos kolegų iš to paties projekto gyvenimo perversmas. Nekyla jokių abejonių, kad „Jaunaties“, „Užtemimo“ ir „Švintančios aušros“ laukia nemenkesnis pripažinimas.

5 skyrius

LAISVALAIKIS, POMĖGIAI, ATEITIES PLANAI

Panašu, kad žaviosios Belos vaidmens atlikėja – tikra slapukė, mėgstanti tik nedidelėmis porcijomis pateikti informaciją apie save. Apie savo pomėgius mergina pasakoja nenoriai, tačiau svarbiausi dalykai yra žinomi.

AISTRA – BANGLENČIŲ SPORTAS

Muzikiniu talentu galinti pasigirti aktorė dega dar viena didžiule aistra, kuri nesusijusi su jos profesija. Tiesa, šiuo sugebėjimu galima pasinaudoti filmuose apie vandens pramogas. Taigi atskleidžiam kortas – mergina negali atsispirti banglenčių sportui. K. Stiuart mėgsta slysti su banglente. Neatsitiktinai spaudoje buvo pasirodęs patarimas aktorės gerbėjams kviesti ją „išmėginti bangas“.

NEŽIŪRI PRAMOGINIŲ TELEVIZIJOS LAIDŲ, DIEVINA DISNĖJAUS FILMUKAS

Nemažai laiko filmavimo aikštelėse praleidžianti K. Stiuart prisipažino, kad nežiūri televizijos laidų. Ir ne vien dėl laiko stokos – aktorei nepatinka tai, ką siūlo televizijos kanalai.

Atsisakymas žiūrėti pramogines televizijos laidas nereiškia, kad K. Stiuart visiškai atsisako televizijos – aktorė prisipažino, kad dievina Disnėjaus filmukus. Geriausi Kristen draugai, o dabar ir ištikimiausi gerbėjai puikiai žino, kad jos mėgstamiausias animacinis filmas – „Džiunglių knyga“ (The Jungle Book).

PATRAUKLIOS MELODIJOS

Muzikalioji K. Stiuart neretai padeda savo draugams pasirinkti tinkamą muziką. Nedaug kas žino, kad ji parinko kai kuriuos „Saulėlydžio“ garso takelius – aktorės dėka juostoje atsirado kūrinys Flightless Bird, American Mouth. „Kiekvienas filmavimo komandos narys jaučia muziką“, – teigė jaunoji aktorė.

Kas stipriausiai suvirpina Belos širdelę? Kokios grupės jai patinka? Galutinio sąrašo nėra, tačiau Radiohead, The Beatles, The Specials ir Lauros Marling ji galėtų klausytis bet kuriuo paros metu.

SKAITO RIMTAS KNYGAS

Tai, kad prieš sutikimą vaidinti „Saulėlydyje“ K. Stiuart nebuvo skaičiusi S. Mejer kūrybos, nereiškia, jog aktorė nesidomi literatūra – priešingai, mergina suranda laiko netgi rimtai literatūrai. Duodama interviu BlackBook žurnalui ji prisipažino, kad žavisi Kamiu. „Myliu Kamiu. „Svetimas“ – viena iš mano mėgstamiausių knygų.“

Aktorės knygų lentynoje surastume ir Nobelio premijos laureato Džono Steinbeko knygą „Į rytus nuo rojaus“ (East of Eden). Beje, šiais dviem rašytojais jos skaitymas tikrai nesibaigia: „Labai sunku išvardyti tik kelis autorius. Visada atrodo, kad stengiesi atrodyti intelektuali“.

NESVETIMA LABDARINGA VEIKLA

Laisvalaikį K. Stiuart skiria ne tik pramogoms ir artimiems žmonėms. Ji dalyvauja labdaringoje veikloje – jaunoji aktorė aktyviai remia „Raudonojo kryžiaus“ veiklą. Viename iš interviu mergina pareiškė, kad jai patinka dalyvauti labdaringoje veikloje, kuri skirta paremti gatvės vaikus.

RIMTAI ŽIŪRI Į ATEITIES MOKSLUS

Nors K. Stiuart neblogai sekasi, aktorė nesiruošia užmigti ant laurų ir pamiršti mokslų. Šiais metais ji atšventė 19-ąjį gimtadienį. Neseniai mergina pranešė, kad norėtų studijuoti Sidnėjaus universitete (Australija). Priežastis paprasta – jos motina baigė šį universitetą.

„Noriu studijuoti literatūrą. Noriu tapti rašytoja. Be abejo, man patinka tai, ką darau, tačiau tai ne viskas, ko noriu“, – teigė K. Stiuart.

6 skyrius

GYVENIMO BŪDAS

Viename iš interviu Kristen Stiuart prisipažino, kad pagrindinis naujų vaidmenų pasirinkimo kriterijus – aukso vidurio radimas: „Nenoriu kurti filmų vaikams, taip pat nenoriu dirbti juostose suaugusiems“. Tačiau atskirti žanrus nėra lengva – „Saulėlydžio“ sagos ekranizaciją ir kitus siaubotrilerius, kuriuose jai teko vaidinti, galima įrašyti į vyresniems žiūrovams skirtų juostų sąrašą.

GERBTI, BET NEMĖGDŽIOTI

K. Stiuart vengia mėgdžioti legendinius aktorius – jais galima tik žavėtis ir iš jų mokytis. Kiekvienas aktorius savaip moka atlikti vieną ar kitą vaidmenį. Pamėgdžioti galima tik vienu vieninteliu atveju – jei vaidmeniui to reikalauja režisierius. Disney filmų sužavėta aktorė tikina, kad jos įkūnyta Bela – unikali herojė, kurią buvo stengiamasi suvaidinti visiškai nenukrypstant nuo literatūros kūrinio. Bela – tai, ką vaidmeniui suteikė K. Stiuart.

APIE MADĄ

Nepriekaištinga išvaizda – sėkmės garantas, tačiau niekad neverta persistengti. K. Stiuart laikosi nuosaikios pozicijos – „viskam yra savos ribos“, šis teiginys tinka ir kalbant apie aktorių garderobą. Rūbams aktorė neišlaidauja, tačiau puikiai supranta, kada reikia sublizgėti, o kada galima atsipalaiduoti.

„Keista, kad mano drabužiai ir šukuosena gali padėti karjerai. Nesu iš tų žmonių, kurie spintoje turi milijonus drapanų“, – Kristen prisipažino, kad jai mielesni patogūs, o ne prabangūs rūbai.

7 skyrius

ASMENYBĖS ĮVERTINIMAS

Bet kuri ekrano žvaigždė vertinama pagal kelis kriterijus – profesionalumą ir žavesį. Pirmąjį patikrino ir įvertino žiūrovai bei kino kritikai, antrąjį – populiarių leidinių atstovai.

UŽĖMĖ 90 VIETĄ GRAŽIAUSIŲ PLANETOS MOTERŲ RINKIMUOSE

Vis dažniau Kristen Stiuart pavardę galima aptikti įvairių leidinių skelbiamuose reitinguose. 2009 metais aktorės nepamiršo ir FHM, žurnalo redaktoriai įtraukė Kristen į gražiausių planetos moterų sąrašą. Sudarytame šimtuke K. Stiuart aplenkė koleges Emanuelę Kriki (Emmanuelle Chriqui) ir Ailą Fišer (Isla Fisher) bei užėmė 90 vietą. Leidinyje rašoma: „Nepaisydami viso „Saulėlydžio“ sukelto šurmulio, galėjome susipažinti su žvaigždėmis-kraugeriais“. Taip, Kristen Stiuart grožis nustelbė net blyškiaveidę Belą.

KRISTEN – TARP PATRAUKLIAUSIŲ JAUNŲJŲ AKTORIŲ

„Saulėlydžio“ sagos gerbėjai pastebi ne tik Belos, bet ir ją įkūnijusios K. Stiuart patrauklumą – 2008 metais Moviefone į „Geidžiamiausių aktorių iki 25 metų Top 25“ įtraukė Kristen. Aktorei pavyko prasibrauti net į pirmąjį dešimtuką – sąraše jai atiteko 9-oji vieta.

8 skyrius

STEFENI MEJER BESTSELERIS

Mažai kam girdėta namų šeimininkė net drąsiausiose fantazijose negalėjo įsivaizduoti, kad noras užsirašyti savo sapnus jos gyvenimą apvers aukštyn kojomis. Ironiška, tačiau taip karjerą pradėjo ne viena plunksnos meistrė.

NEĮTIKĖTINA STEFENI MEJER „SAULĖLYDŽIO“ SĖKMĖ

Stefeni Mejer įrodė, kad kartais verta papildomą valandėlę patįsoti lovoje – sapnai padėjo rašytojai sukurti bestseleriu tapusią knygą, už kurią leidėjai jai sumokėjo 750 tūkstančių JAV dolerių.

2005 metais pasirodęs „Saulėlydis“ džiaugėsi įspūdingu pripažinimu:

Amazon.com – „Iki šiol geriausia šio dešimtmečio knyga“;

Publishers Weekly – „Metų knyga“;

New York Times – „Redaktoriaus pasirinkimas“;

Amerikos bibliotekų asociacija – „Geriausių knygų jaunimui dešimtukas“.

New York Times parengtame geriausių knygų sąraše „Saulėlydis“ užėmė prestižinę penktąją vietą. „Jaunatis“ debiutavo penktojoje vietoje, bet per dvi savaites pakilo iki pirmosios. Šlovės spinduliai neaplenkė ir sagos tęsinio „Užtemimas“.

9 skyrius

PASIŪLYMAI VAIDINTI

Žvaigždės statuso neužsitarnavusiems aktoriams kiekvienas vaidmuo yra gyvybiškai svarbus. Kristen Stiuart nesitikėjo kvietimo vaidinti ypač populiaraus literatūros kūrinio ekranizacijoje. Ar įsivaizduojate jos reakciją?

KNYGOS GERBĖJAI NEKANTRIAI LAUKĖ VERDIKTO

„Saulėlydžio“ sagos gerbėjai nuo pat pirmųjų užuominų apie rengiamą populiariosios knygos ekranizaciją atakavo žinutėmis Stefeni Mejer bei kino kompanijos Summit Entertainment pašto dėžutes – laiškuose be atsiliepimų apie rengiamą projektą buvo pateikiami įvairiausi pasiūlymai dėl būsimos juostos. Labiausiai S. Mejer kūrybos gerbėjai nerimavo dėl Belos ir Edvardo. Būsimieji žiūrovai juostoje norėjo matyti aktorius, kurie atitiktų jų įsivaizduojamus knygos herojus – S. Mejer kūrinyje buvo palikta nemažai vietos skaitytojų vaizduotei.

Laiškų lavina nesiliovė ir tuomet, kai Belos ir Edvardo vaidmenys jau buvo atiduoti Kristen Stiuart bei Robertui Patinsonui. Archyvuose išliko prašymai, kuriuose jaunieji vertintojai maldavo surasti kitus, labiau kūrinį atitinkančius aktorius.

KRISTEN TURĖTŲ BŪTI DĖKINGA EMILIUI HIRŠUI

Kristen virsmas Bela Svan nėra atsitiktinis – jaunoji aktorė į projektą pateko kolegos ir draugo rekomendacijų dėka. Režisierė kiek vėliau prasitarė, kad suteikti šansą K. Stiuart jos paprašė kartu su Kristen filme „Atgal į gamtą“ (Into the Wild) vaidinęs jaunas aktoriaus E. Hiršas. Pastarąjį režisierė K. Hardvik (C. Hardwicke) pažinojo iš „Dogtauno ekstremalų“ (Lords of Dogtown).

Įsimintiną vaidmenį E. Hiršas atliko brolių Endžio ir Lario Vačovskių parengtoje garsaus animacinio filmuko Speed Racer ekranizacijoje.

Apie savo kolegą K. Stiuart kalba labai šiltai: „Labai patiko dirbti su Emiliu. Jis – puikus mano draugas. Tai – mažytė mano gyvenimo dalis“.

SUTIKIMO PRIEŽASTIS – „MEILĖS ISTORIJA“

Kristen per daug nesigilino į jai pateiktą pasiūlymą atlikti pagrindinį moters vaidmenį „Saulėlydžio“ ekranizacijoje – teigiamas atsakymas buvo duotas net nepasidomėjus graibstomo nuo knygų lentynų romano turiniu. Režisierės pastebėta ir pasirinkta talentinga mergina jautė, kad privalo suvaidinti šioje meilės istorijoje. Aktorei užteko trumpos pažinties su K. Hardvik persiųstu scenarijumi, kad būtų tartas lemtingas TAIP.

Vaidindama aktorė įsitikino, kad pasirinko labai perspektyvų projektą, kurį nesivaržydama pavadino „įspūdingiausia meilės istorija“. Tą frazę Kristen nuolat kartojo dalydama interviu. „Tai – meilės istorija. Žinau, kad iš esmės ji yra gana primityvi, bet man atrodo, kad šis jausmas verčia žmones daryti pačius beprotiškiausius dalykus. Jei kas nors kada nors miršta dėl kito, tai tik iš meilės. Manau, kad tai pati įspūdingiausia kada nors girdėta meilės drama, aš norėjau tapti jos dalimi“, – TV Guide žurnalui prisipažino K. Stiuart.

10 skyrius

BELAI SEKĖSI GERIAU NEI EDVARDUI

Edvardo paieškos tęsėsi ir tada, kai Kristen Stiuart buvo visiškai rami dėl Belos vaidmens. Kol vyko darbas ir buvo renkamas vyriško vaidmens atlikėjas, jaunoji aktorė jautė režisierės pasitikėjimą.

KUR KAS SUNKIAU SEKĖSI VYRAMS

Be papildomų problemų ir rūpesčių į „Saulėlydį“ patekusi K. Stiuart nepajuto tikros kovos dėl vaidmens skonio – kur kas didesnė konkurencija vyko tarp vyrų. Kas atliks pagrindinį vyro vaidmenį? Kas pabučiuos žaviąją Belą? Kas ją saugos nuo visų įmanomų pavojų? Daug pagundų, tačiau tokiam atsakingam vaidmeniui galėjo būti pasirinktas tik „edvardiškiausias“ aktorius.

Tarp pagrindinių kandidatų buvo Henris Kaviljas (Henry Cavillas), bet pastarajam koją pakišo amžius. Kartu su „Saulėlydžiu“ jis turėjo sulaukti savo dvidešimt penktojo gimtadienio, o dar trys tęsiniai buvo tiesiog neįsivaizduojami – joks grimas negalėjo suteikti „edvardiškos“ jaunystės.

Ne tik H. Kaviljas buvo laikomas pagrindiniu „Saulėlydžio“ sagos gerbėjų pasirinkimu. Kur kas daugiau vilčių teikė Tomo Velingo (Tomo Wellingo) kandidatūra, aktorius sublizgėjo filme „Smolvilis“ (Smallville).

Įtemptą atrankos kovą laimėjęs Robertas Patinsonas turėjo pasistengti, tačiau visos „kančios“ su kaupu pasiteisino. Jam teko įveikti ne tik skeptišką režisierę, bet ir atlaikyti „Saulėlydžio“ gerbėjų nepasitenkinimo audrą. Pastarieji sagos ekranizacijoje nenorėjo matyti „Hario Poterio“ veikėjų. Jiems Robas asocijavosi su Sedriku Digoriu.

KRISTEN PADĖJO ROBUI

Galutinį verdiktą režisierei padėjo priimti ne kas kitas, o Kristen. Vaidmenį užsitikrinusi aktorė privertė Robertą Patinsoną nurimti bei susikaupti. Prieš lemiamos scenos filmavimą būsimosios kino žvaigždės aptarė, ką norėtų pamatyti režisierė. Vienas iš kūrybinės komandos narių prasitarė, kad stebėjo pretendentų repeticiją, po jos R. Patinsonas įgavo daugiau pasitikėjimo savo jėgomis. Nors Robas jau turėjo aktorinės patirties, režisierė ne itin palankiai vertino jo šansus atlikti pagrindinį vampyriškos juostos herojaus vaidmenį.

Įvyko stebuklas – signalinės scenos metu K. Hardvik pamatė visiškai kitokį Robą ir iki šiol neregėtą Kristen. Režisierė išvydo tikruosius Edvardą ir Belą, be kurių dabar neįsivaizduojama „Saulėlydžio“ saga. R. Patinsonas įrodė, kad jam visai nelimpa Sedriko Digorio etiketė. Vienas vienintelis epizodas leido nutraukti užsitęsusias pagrindinio vyro vaidmens atlikėjo paieškas bei oficialiai paskelbti Belos bučinio nusipelniusio aktoriaus pavardę.

Kuri scena padėjo įsitvirtinti R. Patinsonui? Be abejonės, lemiamas tapo pievos epizodas. Beje, paskelbus galutinį pasirinkimą internetą užtvindė gandai apie Kristen ir Robo simpatijas.

11 skyrius

ATSILIEPIMAI APIE PROJEKTĄ

Populiaraus Stefeni Mejer kūrinio ekranizacija sulaukė palankių kūrinio gerbėjų vertinimų, tačiau kino kritikai buvo negailestingi – filmas turėjo pranykti panašaus turinio juostų gausybėje. Nuosprendis – „Saulėlydžio“ ekranizacija neturi jokios išliekamosios meninės vertės.

„SAULĖLYDIS“ LYGINAMAS SU KITOMIS JUOSTOMIS

Sėkmingas kino režisierės K. Hardvik mistinio siaubo trilerio „Saulėlydis“ pasirodymas privertė kino kritikus prisiminti panašaus turinio filmus. Ne visos vampyriškos juostos buvo nepelnytai užmirštos – anot kino kritikų, mąslus Tomo Alfredseno filmas „Įsileisk mane“ (Let the Right One In) turiniu ne tik nenusileidžia, bet ir lenkia stebėtinų aukštumų pasiekusį „Saulėlydį“.

Suprantama, kad po labai sėkmingo K. Hardvik juostos pasirodymo kitos kino studijos susimąstys apie „vampyriškų projektų“ atgaivinimą. Prirašyta nemažai romanų, tačiau jų ekranizacijai reikia skirti laiko ir investicijų.

KRISTEN APIE „SAULĖLYDŽIO ISTORIJĄ“

Aktorė puikiai supranta, kodėl dauguma mergaičių alpsta dėl S. Mejer kūrinių: „Taip, ši istorija užgniaužia kvapą, ji sudomina ir užvaldo taip stipriai, kad norisi perskaityti visas knygas, o ramybės sulauki tik tada, kai užverti paskutinį puslapį“. Labiausiai aktorę sujaudinęs knygos epizodas – scena, kurioje Bela sužino tiesą apie Edvardą. „Tai kova. Bela stengiasi viską apie jį sužinoti ir parodyti, kad jau atskleidė tiesą. Kerintis epizodas, kai Edvardas pagaliau „parodo save“, nes iki tol jis bijojo atsiskleisti. Man patinka, kaip jie bendrauja be žodžių. Manau, kad tai – geriausia scena.“

KRISTEN: „MANE ŽAVI BELOS SILPNUMAS“

„Man patinka jos silpnumas. Ji mane žavi. Mergina pateikia save kaip auką. Įdomu, nes Edvardas – vampyras, galintis atsigerti jos kraujo, kai tik pradės kankinti troškulys, tačiau ji nebijo.“

NORS AKTORĖ TAPATINAMA SU BELA, „VIENO VAIDMENS KOMPLEKSU“ NESUSIRGO

Kiekvienas aktorius svajoja apie „gyvenimo vaidmenį“, o kai kurių priklijuotų etikečių neįmanoma greitai ir neskausmingai atsikratyti. „Hario Poterio“ žvaigždė Ema Votson (Emma Watson) tapatinama su Hermiona, o K. Stiuart taip pat sunkiai įsivaizduojama ne žaviosios vampyro mylėtojos Belos kailyje. Dauguma jaunųjų aktorių, kuriems nusišypsojo laimė vaidinti kelių dalių sagose, jaučia „vieno vaidmens kompleksą“ – atsiranda įsitikinimas, kad gerbėjai nesugeba jų įsivaizduoti kitame vaidmenyje.

K. Stiuart teigia, kad „vieno vaidmens kompleksas“ jos nepaveikė – aktorė nesijaudina dėl to, jog sunku bus pasirodyti ekrane kitokio žanro juostose. „Saulėlydžio“ sagos, kurią sudaro keturios dalys, ekranizacija – tik vienas iš jaunos aktorės karjeros etapų.

Aktorė atskleidė vieną savo panašumą su Bela: „Bela – paprasta mergina. Esame panašios vidine jėga. Jei Bela kažkuo pasitiki, ji nenusivils“.

12 skyrius

VARDŲ ISTORIJA

Stefeni Mejer „Saulėlydžio“ sagos herojai vardus gavo ne iš karto – pirmosios knygos pradžioje nebuvo nei Belos, nei Edvardo. Romano juodraštyje figūravo „jis“ ir „ji“, rašytojai sunkiai sekėsi surasti tinkamus vardus – beveik visus turėtus variantus teko atmesti. S. Mejer puikiai suvokė, kad pagrindiniai herojai gali būti pavadinti tik vieną kartą.

STEFENI MEJER DUKRA BŪTŲ BELA

Ne visi kultinės „Saulėlydžio“ sagos herojų vardai atsitiktiniai – Stefeni Mejer prisipažino, kad nemažai laiko teko ieškoti pagrindinės veikėjos vardo. Pagaliau rašytoja apsisprendė ir suteikė romano herojai vardą, kurį kažkada buvo numačiusi būsimai dukrai. „Meilės įkvėpta, pavadinau ją Izabela, dukters, kurios niekada neturėjau, vardu.“

Rašytoja neturi dukters, tačiau kartu su vyru Kristianu augina tris sūnus: Geibą, Setą ir Elį.

13 skyrius

TRUMPAI APIE BELĄ

Kristen Stiuart dažnai tapatinama su Bela, ieškoma ir atrandama jų panašumų. Nors rašydama savo kūrinį S. Mejer nepažinojo K. Stiuart, nekyla abejonių, kad Kristen geriausiai iš aktorių tinka Belos vaidmeniui. Kas ta Bela?

BELA (IZABELA) – PAGRINDINĖ KŪRINIO VEIKĖJA

Bela, arba Izabela – pagrindinė kultinės Stefeni Mejer „Saulėlydžio“ serijos veikėja. Aplink Belos ir Edvardo (akt. Robertas Patinsonas) personažus sukasi visa vampyriškos sagos istorija. Belą persekioja keisčiausi, sunkiai paaiškinami reiškiniai. Meilė į Belos širdį pasibeldžia netikėtai – mergina susidraugauja su vampyru. Romantiškos draugystės vieta – nedidelis Forkso miestelis.

Su vilkolakiais susipažinusi mergina lieka gyva – vampyras Edvardas net nesiruošia jos žudyti. Beje, „Saulėlydžio“ sagos vampyrai yra ypatingi – jie ne tik reiškia jausmus, bet ir nebijo dienos šviesos. Jiems nekenkia diena, o tik saulės šviesa.

Forkso dangų visada dengia storas debesų sluoksnis, lietaus gerbėjai pamaloninti. Ši vieta puikiai tinka saulės šviesos vengiantiems vampyrams. Čia apsigyveno Kalenų šeima ir persikraustė Bela.

Bela pažadina Edvardo jausmus, bet vampyras nekenčia savęs, nes kraugeriškoji prigimtis kiekvieną akimirką verčia trokšti merginos kraujo. Beje, susipažinęs su Bela Edvardas savaitei pradingsta Aliaskoje. Priežastis paprasta – jis bijo pakenkti žaviai draugei. Edvardas tvardo savo prigimtį – jausmai Belai stipresni už bet kokį gyvulišką instinktą. Vampyras neliečia jos ir saugo nuo visų gresiančių pavojų.

Belos ir Edvardo draugystės pradžia – 2005 m. kovo 8 diena.

ISTORIJA PERTEIKIAMA BELOS LŪPOMIS

Bela Svan – pagrindinė „Saulėlydžio“ sagos herojė ir vampyriškos istorijos pasakotoja. Keistuolė Bela pasakoja skaitytojams nepaprastą istoriją, kaip pamilo vampyrą Edvardą.

Beje, S. Mejer ateities planuose yra ir atvirkštinis variantas – sagos interpretacija Edvardo lūpomis. Jaunieji „Saulėlydžio“ sagos gerbėjai jau reikalauja tęsinio. Jei Dž. K. Rouling (J. K. Rowling) „Haris Poteris“ sulaukė septynių dalių, kodėl to paties negalėtų padaryti „Saulėlydis“.

Jau greitai turėtume sulaukti Edvardo pasakojimų. Kūrybinį procesą kuriam laikui sustabdė žmonės, kurie paskleidė internete dalį knygos „Vidurnakčio saulė“ (Midnight Sun). Sustabdė, bet nesužlugdė S. Mejer noro kurti – autorė prasitarė, kad projektas bus atnaujintas, kai su juodraščiu susipažinę asmenys apie jį jau bus pamiršę.

Beje, prieš autorės valią paviešintą „Vidurnakčio saulės“ dalį S. Mejer po kurio laiko paskelbė asmeninėje interneto svetainėje. Taip buvo užkirstas kelias prasidėjusiam kūrinio platinimui. Net neabejojame, jog „Saulėlydžio“ sagos gerbėjų laukiamas tęsinys nebus palaidotas.

BELOS ŠEIMOS ISTORIJA

Belos motina Renė bei tėvas Čarlis susituokė iškart po mokyklos baigimo, tačiau ankstyva santuoka nebuvo nei ilga, nei laiminga. Keliones ir pramogas dievinanti vaikų darželio auklėtoja Renė susirado naują idealą – susižavėjo ilgai niekur neužsibūnančiu sportininku. Jos galėtų laukti toks gyvenimas, apie kurį kadaise svajojo, tačiau kartu gyvenanti dukrytė Bela verčia galvoti apie sėslumą. Tą supranta ir mergaitė.

Norėdama palengvinti motinos ir jos naujojo išrinktojo gyvenimą, Bela Svan savo noru grįžta į tėvo, pas kurį praleisdavo po vieną vasaros mėnesį, namus. Į Forksą Bela atkeliauja 2005 m. sausio 17 d.

PATRAUKLIOJI KRISTEN STIUART HEROJĖ

S. Mejer puikiai moka derinti kuklumą ir patrauklumą. „Saulėlydyje“ neaptiksime seksualiosios Belos, tačiau kuklioji mergina sugeba žavėti kitus kūrinio herojus. Ji atrodo miela ir patraukli ne tik Edvardui. S. Mejer prisipažino, kad toks sprendimas priimtas remiantis asmenine kultinės rašytojos patirtimi – drovi, nepastebima moksleivė tapo žavia studente. Kuklumas – vienas iš bruožų, kuris patiko herojės vaidmenį atlikusiai K. Stiuart.

14 skyrius

SIMBOLINĖ MIESTŲ REIKŠMĖ

Miestai Stefeni Mejer kūriniuose turi simbolinę reikšmę – pasirodo, kad Forksas pagal gamtos sąlygas puikiausiai tinka vampyrų gyvenimui. Tokią išvadą po detalių „drėgnos gyvenvietės“ paieškų padarė rašytoja.

STEFENI MEJER IR BELĄ VIENIJA FINIKSAS

Belos vardas nėra vienintelis dalykas, kurį S. Mejer į savo kūrinius perkėlė iš tikro gyvenimo. Rašytoja yra kilusi iš Finikso, iš ten į debesų dengiamą Forksą išsiuntė ir Belą. „Saulėlydyje“ pastebima jos meilė gimtajam miestui, pagrindinė sagos herojė vardija didžiausio Arizonos valstijos miesto pranašumus.

Beje, Bela galėjo gyventi ir Forkse, tačiau jos motina susižavėjo dažnai keliaujančiu profesionaliu beisbolo žaidėju. Taip jų kelias nusitiesė link Arizonos – mama Renė (akt. Sara Klark) nusprendė išskirti Belą su jos tėvu Čarliu (akt. Bilis Burkas). Renė su Bela persikraustė į Finiksą 1993 metais. Nuo 1996-ųjų iki 2002-ųjų Bela kiekvieną vasarą lankydavo tėvą.

RUGSĖJO 13 DIENĄ ŠVENČIAMAS BELOS GIMTADIENIS

Nuošaliame Vašingtono valstijos Forkso miestelyje galima ne tik paragauti vampyriškai viliojančių Belos sumuštinių, prie kurių pridedami plastikiniai vampyrų dantys, bet ir pamatyti analogų neturintį „Saulėlydžio“ spektaklį, tiksliau, dalyvauti ypatingoje šventėje – rugsėjo 13 dieną miestelio gyventojai ir svečiai linksmai pasitinka Stefeni Mejer dieną, arba Belos gimtadienį. Taip, ši diena laikoma antruoju K. Stiuart gimtadieniu.

Šventėje tradiciškai laukiama atvykstančios ir dalijančios autografus S. Mejer, o nuo 2009 m. Forkse turėtų lankytis ir pagrindiniai „Saulėlydžio“ sagos aktoriai. Beje, šventės metu juos pamėgdžioja sagos gerbėjai, kurie persirengia knygų herojais, organizuoja įvairiausius žaidimus, traukia dainas. Suprantama, kad absoliuti dauguma šventės dalyvių – Belos ir Edvardai.

KAIP „FORKSAS“ VIRTO „SAULĖLYDŽIU“

Dabartinis sagos pavadinimas atsirado ne iš karto – vampyriškų knygų gerbėjai galėjo rankose laikyti „Forkso“ sagą. Taip, pagrindinė veiksmo vieta galėjo tapti visos istorijos antrašte. Nuo tokio pasirinkimo S. Mejer atbaidė jos agentė Džodi Rimer (Jodi Reamer), kuri pavadinime įžvelgė grėsmę.

J. Reamer dėka buvo ne tik pakeistas pavadinimas, bet ir užglaistyti kai kurie knygos nelygumai – nuzulinti pernelyg aštrūs kampai, galėję sumažinti kūrinio sėkmę. Peržiūrėtas kūrinys buvo pateiktas leidėjų teismui.

ŠIEK TIEK INFORMACIJOS APIE FENIKSĄ IR FORKSĄ

Finiksas – Arizonos valstijos sostinė, penktas pagal gyventojų skaičių miestas Jungtinėse Valstijose (virš 1,5 milijono gyventojų). Forksas – jaukus Vašingtono valstijos miestelis, kuriame kiek daugiau nei 3 tūkstančiai nuolatinių gyventojų.

Vampyrų apsilankymas nepakenkė Forksui. Priešingai, miestelio gyventojai turi būti dėkingi S. Mejer už suteiktą šansą plėtoti turizmą. „Saulėlydžio“ sagos gerbėjai netingi keliauti, o viena iš pagrindinių stotelių tapo Forksas, kuriame galima „surasti“ sagos herojų namus bei aplankyti įsimintinas vietas. Nedideliame miestelyje svetingumu stebina Svanų ir Kalenų namai. Tiesa, pastarieji ten atsirado siekiant pasipelnyti vampyriškos sagos apsėstų turistų sąskaita.

Turistų antplūdis prasidėjo pasirodžius skaitytojų širdeles užkliudžiusiai „Saulėlydžio“ knygai, o po ekranizacijos mažas miestelis nuolat apgultas svečių. Ar gali knygose ir kino juostose minimas miestelis likti be plačiai išreklamuotų traukos objektų? Žinoma, ne. Todėl vietiniai gyventojai kuria vis daugiau pramogų turistams, kurių srauto neturėtų sumažinti „Jaunaties“, „Užtemimo“ bei „Švintančios aušros“ ekranizacijos.

15 skyrius

PERMAINOS

Ir kultinio kūrinio autorė, ir jo ekranizacijos sumanytoja sutarė dėl to, kad Belos vaidmeniui kuo puikiausiai tiko K. Stiuart. Aktorė Belą atitiko ir charakteriu, ir išvaizda. Nors kai ką reikėjo pakoreguoti, pakeitimai buvo minimalūs.

PAKEISTA KRISTEN AKIŲ SPALVA, PAKOREGUOTA ŠUKUOSENA

Kiekvieno filmo kūrėjai stengiasi žiūrovams sukelti kuo mažiau nereikalingų klausimų. Kodėl Belos akys žalios? Šio klausimo buvo išvengta – Kristen teko susitaikyti su rudos spalvos kontaktiniais lęšiais. Tokių „transformacijų“ sulaukė ir Kalenų šeimos nariai – jų lęšiai buvo topazo spalvos.

Buvo pakeistos ne tik K. Stiuart akys, bet ir plaukai. Natūralius aktorės plaukus puošė šinjonai.

PO „SAULĖLYDŽIO“ ANTROJO PLANO VAIDMENYS – RETENYBĖ

Nors po „Saulėlydžio“ pasirodymo K. Stiuart filmografijoje atsirado tik kelios naujos juostos, jos puikiai patvirtina seniai žinomą tiesą – į šlovės viršūnę pakilusiam aktoriui antraplaniai vaidmenys nebesiūlomi. Be abejo, kartu su pripažinimu į K. Stiuart kiemą plūstelėjo kvietimai atlikti pagrindinius moters vaidmenis.

Dėl artimiausių kelių metų aktorė gali būti visiškai rami – kino studija Summit Entertainment jai užtikrina darbą kitose „Saulėlydžio“ sagos serijose, o sąraše dar laukia motinos ruošiamas projektas „K-11“.

16 skyrius

ĮDOMESNI FAKTAI

Ištikimiausiems sagos gerbėjams rūpi viskas, todėl kai kuriuos faktus galima sugrupuoti.

BELOS VARDAS SUTAMPA SU NEVYKĖLĖS HOLIVUDO DEBIUTANTĖS VARDU

Pagrindinės kūrinio herojės vardas nėra visiškai originalus – laimę Holivude septintajame praėjusio tūkstantmečio dešimtmetyje nesėkmingai bandė sučiupti Belė Svan (Belle Swan). 1963 metais aktorė atliko Dži Dži vaidmenį režisieriaus Entonio Feraro (Anthony Farraro) dramoje Sin, You Sinners. Beje, kiti šios aktorės vardai (pravardės) – Bela Svan (Bella Swan), Izabela Svan (Isabella Swan).

KRISTEN IR „SAULĖLYDŽIO“ REŽISIERĘ SIEJO PAVARDĖ

Sparčiai karjeros laiptais kylančią aktorę Kristen Stiuart bei pirmos „Saulėlydžio“ sagos režisierę siejo ne tik bendras darbas, bet ir pavardė. Kaip žinia, 2007 metais pasirodžiusioje romantinėje Džono Kasdano komedijoje „Moterų paslaptys“ (In the Land of Women) Kristen suvaidino Liusę Hardvik. „Saulėlydžio“ režisierė – Ketrina Hardvik.

KRISTEN VILKĖJO REŽISIERĖS MARŠKINĖLIUS

Stebėdami romantiškus epizodus gerbėjai ypatingą dėmesį kreipia į aplinką bei aktorių veiksmus. Ar kam kiltų minčių apžiūrinėti Belos Svan marškinėlius, kai ji bučiuojasi su Edvardu Kalenu? Atidžiausi žiūrovai, stebėję 2008 m. pabaigoje pasirodžiusią mistinio „Saulėlydžio“ ekranizaciją, galėjo pastebėti, kad besibučiuojanti Bela (K. Stiuart) vilkėjo K. Hardvik marškinėlius.

DAUG DARBO SKIRTA „OBUOLIO SCENAI“

K. Stiuart bei R. Patinsonui prireikė net 13 dublių „obuolio scenos“ filmavimui – Bela valgykloje netyčia išmeta obuolį, o Edvardas jį meistriškai pagauna ir viliokliškai ištiesia mylimajai. Ši poza įamžinta S. Mejer knygos viršelyje. Obuolį turėtume laikyti uždraustu vaisiumi jaunai merginai ir vampyrui iš Kalenų giminės. Beje, knyga prasideda Senojo Testamento žodžiais: „Bet nuo gero bei pikto pažinimo medžio tau neleista valgyti, nes kai tik nuo jo užvalgysi, turėsi mirti.“

IŠALKOTE? PARAGAUKITE BELOS SUMUŠTINIO

Apie vampyrą pamilusią Belą primena ne tik S. Mejer knygos ir kino studijos Summit Entertainment filmai, bet ir kūriniuose išreklamuotas Forkso miestelis. Šią vietą, kurioje galima aptikti kelis „Saulėlydžio“ akcentus, surasite detaliame žemėlapyje. Išalkę vietiniai gyventojai ir turistai gali paragauti Belos sumuštinių. Taip viena vietos užkandinė nusprendė pasipelnyti iš daugybę gerbėjų visame pasaulyje turinčio kūrinio.

Jei nuspręsite apsilankyti jaukiame Forkso miestelyje ir tikitės paragauti ypatingų Belos sumuštinių, galite skaudžiai nusivilti, bet jei norite tiesiog numalšinti alkį ir nebijote papildomų kalorijų – surizikuokite. Sumuštiniai turėtų patikti greitojo maisto gerbėjams. Koks ryšys tarp jų ir Belos? Pardavėjai su sumuštiniu patiekia plastikinius vampyro dantis.

Nenustebsime, jei Belos sumuštiniai peržengs Forkso ribas – S. Mejer „Saulėlydžio“ sagos gerbėjų, iš kurių turi vilčių pasipelnyti užkandinių tinklai, gretos gausėja.

KRISTEN STIUART TURĖJO DUBLERĘ

Filmų kūrėjai puikiai žino, kada galima pataupyti pagrindinių aktorių jėgas. Ne visose scenose žiūrovai atpažins „klastotę“. Bet būna situacijų, kada tam tikrus veiksmus gali atlikti tik kaskadininkai arba dubleriai. K. Stiuart irgi vaidino ne visose „Saulėlydžio“ scenose – ją pavadavo Keitė Pauers (Katie Powers).

K. Hardvik suteikė šansą ir pačiai K. Pauers pademonstruoti savo aktorinius sugebėjimus. Ji ne tik pavadavo K. Stiuart, bet ir vaidino restorano, į kurį atvyko Edvardas ir Bela, padavėją.

KRISTEN BUVO LEISTA DIKTUOTI SAVO SĄLYGAS

K. Stiuart nebuvo „pilka ambicingo projekto pelytė“ – aktorė aktyviai dalyvavo visame kūrybos procese. „Saulėlydžio“ režisierė K. Hardvik atsižvelgė į kelis Belos vaidmens atlikėjos pasiūlymus. Aktorė padėjo parinkti filmui muzikos kūrinius. Šokių vakaro scenoje K. Stiuart nepatikęs kūrinys buvo „išmestas už borto“.

Belai ir Edvardui sukantis šokių aikštelėje skamba Iron & Wine kūrinys Flightless Bird, American Mouth – jį parinko K. Stiuart. Tai viena iš naujausių Samuelio Bimo (Samuel Beam) dainų.

SAGOS DALIŲ PAVADINIMAI SUSIJĘ SU BELOS GYVENIMU

Prie „Saulėlydžio“ sagos sėkmės prisidėjo S. Mejer agentė, kuri patarė atsisakyti „Forkso“ pavadinimo. Išklausiusi pasiūlymą rašytoja pasirinko naują strategiją. Visos keturios sagos dalys („Saulėlydis“, „Jaunatis“, „Užtemimas“ bei „Švintanti aušra“) turi gilią simbolinę reikšmę – jų pavadinimai susiję su reikšmingais Belos gyvenimo tarpsniais:

„Saulėlydis“ (Twilight) – atsinaujinimo etapas, Bela pasirenka gyvenimą, kuriame svarbus vaidmuo numatytas Edvardui;

„Jaunatis“ (New Moon) – tamsiausias Belos gyvenimo momentas, pateikęs nemažai skaudžių išbandymų;

„Užtemimas“ (Eclipse) – Edvardas stengiasi „užtemdyti“ jaunąjį Belos mėnulį Džeikobą;

„Švintanti aušra“ (Breaking Dawn) – pasibaigė naktis, pasibaigė ir senas Belos gyvenimas.

BELAI – PIGIAUSIA SUKNELĖ

„Saulėlydžio“ ekranizacijos kūrėjai per daug neišlaidavo – kai kurie aktorių rūbai kainavo stebėtinai pigiai. Niekad neatspėsite, kiek kainavo suknelė, kurią K. Stiuart herojė vilkėjo šokių vakare. Pasufleruosime – aktorės suknelė kainavo tik 20 JAV dolerių. Pigus pirkinys nepadėjo sutaupyti – nemažą sumelę teko pakloti už naujausią Edvardo kostiumą, kurį pastarasis vilkėjo toje pačioje šokių vakaro scenoje.

KRISTEN STIUART ATLYGINIMAS – 2 MILIJONAI JAV DOLERIŲ

Po 2008 m. įvykusios „Saulėlydžio“ premjeros K. Stiuart sąskaitą papildė 2 milijonai JAV dolerių. Nors ne kiekviena jaunoji žvaigždelė sugeba tiek išspausti iš vieno projekto, po filmo pasirodymo tapo aišku, kad honoraras už vaidybą „Jaunatyje“ bus kur kas solidesnis.

K. STIUART IR R. PATINSONO LĖLĖS PO 25 JAV DOLERIUS

Pasaulinė psichozė dėl „Saulėlydžio“ žvaigždžių gali tapti bilietu į rojų tiems, kas sugalvos, kaip iš to pasipelnyti. Po Dž. K. Rouling pristatytos septintosios „Hario Poterio“ serijos sumažėjo knygų, kurių lauktų jaunuomenė. Namų šeimininkė S. Mejer atrado aukso gyslą. Ją pasičiupo ir vyrukai, kurie nusprendė užsakyti Belos, Edvardo ir kitų „Saulėlydžio“ sagos herojų lėles.

Vienos lėlės kaina – 25 JAV doleriai. Tokius žaisliukus 2009 m. lapkričio mėnesį pažadėjo pateikti bendrovė Mattel. Pasirinkta data nėra atsitiktinė, lėlių pardavimui turėtų padėti „Jaunatis“.

17 skyrius

DRAUGAI FILMAVIMO AIKŠTELĖJE

Kristen turi dar vieną talentą – ji labai lengvai bendrauja su žmonėmis. Panašu, kad pagrindinius „Saulėlydžio“ herojus vaidinantys aktoriai nusiteikę produktyviai dirbti filmuojant visas sagos dalis, todėl su kolegomis ji palaiko draugiškus santykius.

DIRBA SU DRAUGĖMIS EŠLE IR NIKI

Darbas „Saulėlydžio“ filmavimo aikštelėje netapo nuobodžia rutina, tai buvo smagiai praleistas laikas. Nors darbo krūvis nemenkas, bet aktorę nuolat supo draugai. Maloni kompanija padėjo išlaikyti darbingą atmosferą.

Kartu su K. Stiuart „Saulėlydyje“ pasirodė dvi geriausios jos draugės – Ešlė Gryn (Ashley Greene) ir Niki Ryd. Nors merginoms buvo patikėti kur kas kuklesni vaidmenys, jos neliko nepastebėtos ištikimiausių sagos gerbėjų. Šių aktorių pasirodymas neapsiriboja 2008 metais sublizgėjusiu „Saulėlydžiu“ – jos tęsia ir tęs darbą kitose romano dalių ekranizacijose.

Su N. Ryd Bela nutarė bendradarbiauti ir kituose filmuose – aktorė gavo kvietimą į K. Stiuart motinos režisuojamą dramą „K-11“. Suprantama, kad pastarosios pasirodymo data glaudžiai susijusi su S. Mejer kūrinių ekranizacija. Kino rinka paskirsto prioritetus.

BILIS BURKAS: „ESU TAVO TĖTIS!“

„Saulėlydžio“ sagos ekranizacijoje Bilis Burkas (Billy Burke) atlieka K. Stiuart herojės tėvo vaidmenį. Nuo 24 metų kino pasaulyje besisukiojantis aktorius, kuriam pastaruoju metu teko vaidinti televizijos serialuose, be ilgų svarstymų sutiko vaidinti naujame K. Hardvik projekte.

Jo personažas – Čarlis Svanas – Forkso policijos viršininkas, kuriam ne prie širdies Belos bei Edvardo draugystė. Jis nuolat jaučiasi kaltas dėl to, kad negali visą laiką būti šalia dukters.

Realiame gyvenime B. Burkas – K. Stiuart draugas. Artimiau aktoriai susipažino į Portlandą skrendančiame lėktuve. Tada B. Burkas priėjo prie nieko nenutuokiančios kolegės bei užmaurojo: „Sveikutė, esu tavo tėtis!“ Nuo to momento Bela su savo „tėtušiu“ realiame gyvenime bendrauja kur kas šilčiau nei S. Mejer knygoje bei kino juostoje.

Aktoriai vienas kitam padėdavo filmavimo aikštelėje – B. Burkas nėra skaitęs S. Mejer kūrinių, todėl patarimų ir paaiškinimų dažnai kreipdavosi į labiau informuotą jaunesnę kolegę. Realiame gyvenime B. Burkas puikiai sutaria ir su Edvardo vaidmens atlikėju R. Patinsonu.

18 skyrius

NUOLAT DĖMESIO CENTRE

Didžiausia Kristen laimė, o gal ir didžiausias košmaras prasidėjo 2007 metų lapkričio mėnesį – kino kompanija Summit Entertainment pagaliau oficialiai paskelbė, kad Belos Svan vaidmenį Stefeni Mejer bestelerio „Saulėlydis“ ekranizacijoje atliks „Panikos kambaryje“ pasižymėjusi paauglė.

Nuo to momento septyniolikmetė pažino kino žvaigždės kasdienybę – ja aktyviai pradėjo domėtis būriai vampyriškos sagos gerbėjų, iš naujo atrado spaudos leidinių redaktoriai – Kristen buvo įrašyta į asmenų, kurių interviu privalu gauti bet kuria kaina, sąrašą.

KRISTEN STIUART: „INTERVIU VEDA IŠ PROTO“

Nors K. Stiuart vis dažniau dalija interviu, kiekvieną kartą aktorei tenka kaip reikiant paprakaituoti. Ji prisipažino, kad bendravimas su žurnalistais – sunkiausia populiarumo užkrauta našta. „Niekada nesiruošiu pokalbiui. Tiesiog kalbu, ir viskas. Ilgainiui įgyta patirtis palengvino situaciją. Net jei kažkas mane laiko nieko nesuprantančiu žmogumi, itin dėl to nesikremtu.“

Kaip ir kiekviena žvaigždė, K. Stiuart randa savo būdų atsikratyti įkyrių paparacų: „Įvažiuoji į požeminę stovėjimo aikštelę, persėdi į kitą automobilį ir išvažiuoji“.

19 skyrius

BENDRAVIMAS SU GERBĖJAIS

Vos keli literatūros kūriniai gali pasigirti tokiu būriu gerbėjų – knygos aistruoliai seka viską, kas nors kažkiek susiję su S. Mejer kūryba. Perdėto dėmesio centre visada atsiduria ir Belos vaidmenį atlikusi K. Stiuart. Bendravimas su gerbėjais ją ir džiugina, ir vargina.

„MAN UŽDUODA DAUGYBĘ KVAILŲ KLAUSIMŲ“

Aktorė teigia, kad beveik visą laiką jaučia psichologinį spaudimą, kai kurie gerbėjų užduodami klausimai tiesiog verčia iš koto: „Psichologiškai sunku. Kad ir kur bekeliautum, patiri stresinių situacijų. Man užduoda krūvą kvailų klausimų: „Ką jaučiate, kai bučiuojatės su vampyru?“ arba „Ar mylite Robertą?“

Idiotiškus klausimus keičia normalūs, tačiau nelieka laiko apgalvoti atsakymą. „Būna labai sunku susikaupti“, – guodėsi K. Stiuart.

PATINKA DIRBTI POPULIARIOS KNYGOS EKRANIZACIJOJE

Nors kvaili klausimai nuolat vargina ir atima daug laiko, Kristen įžvelgia nemažai darbo privalumų, kai ekranizuojamas populiarus literatūros kūrinys: „Visi mano, kad mus spaudžia iš šalies, mes ieškome pritarimo, tačiau ši meno rūšis yra labai subjektyvi. Žmonės sako: „Man patinka ši knyga. Pasineriu į ją“. Galime tik pritarti: „Aš irgi“. Visada pavyksta geriau, jei atrandama bendrų sąlyčio taškų. Tai labai primena gaisrą. Nėra nieko geriau už jausmų ir emocijų išraišką. Tačiau filmavimo metu apie tai negalvoji. Nebuvome pratę, kad gerbėjai būtų taip arti, nes, kaip pasakė Krisas Veicas (Chrisas Weitzas), viskas primena vaidinimą teatre, kada gerbėjai atsistoja ir ploja po kiekvieno dublio“.

Comic Con 2009 parodos metu Kristen pagaliau pripažino, kad gerbėjų dalyvavimas ne tik trukdo, bet ir padeda: „Suprantama, kad jautėme spaudimą, tačiau kartu ši atmosfera skatina motyvaciją“. Dar daugiau, nuolatinis gerbėjų dėmesys drausmindavo atsipalaiduoti spėjusius aktorius.

GERBĖJAI KURIA AKTORĖS TINKLALAPIUS

Besidomintiems naujienomis apie K. Stiuart karjeros vingius netenka ilgai vargti – beveik kiekviename pasaulio kampelyje aktorės gerbėjai spėjo sukurti interneto tinklalapius, kurių informaciją periodiškai atnaujina. Taip, naujienas apie K. Stiuart galima sužinoti beveik visomis žinomomis kalbomis. Pagrindinę tinklalapių dalį sudaro forumai, kuriuose diskutuojama apie naujausius aktorių projektus, dalijamasi nuomonėmis, patarimais, pasiūlymais. Absoliuti dauguma žinučių yra apie „Saulėlydžio“ sagos dalių ekranizavimą.

Po „Saulėlydžio“ pasirodymo knygynuose S. Mejer interviu pareiškė, kad nesitikėjo tokio knygos populiarumo – gerbėjai iš įvairių pasaulio kampelių būrėsi į klubus, aktyviai aptarinėjo literatūros kūrinio siužetą, liežuvavo apie Belos ir Edvardo santykius. Atrodė, kad patys knygos skaitytojai gali be vargo parašyti „Saulėlydžio“ tęsinį. Beje, vos per akimirką į populiarumo viršūnę iškelta rašytoja neneigia, kad kitose sagos dalyse atsižvelgė į skaitytojų laiškuose ir komentaruose išsakytus pageidavimus. S. Mejer ne tik nevengė naršyti tokio turinio tinklalapių, bet ir bendravo su gerbėjais – atsakinėjo į labiausiai rūpimus klausimus.

Beje, kino kompanija Summit Entertainment mistinėje juostoje „Saulėlydis“ surengė reklaminę vieno tinklalapio kompaniją. Ne, šį kartą buvo reklamuojamas ne K. Stiuart asmeninis tinklalapis, o su jos heroje susijęs puslapis. Viename iš epizodų Bela internete stengiasi surasti informacijos apie knygyną. Ką matome ekrane? Nuorodą į Little Brown tinklalapį. Būtent ši leidykla rūpinasi „Saulėlydžio“ sagos pasirodymu rinkoje.

20 skyrius

FILMAS IR ATGARSIAI

Puikus „Saulėlydžio” pasirodymas su kaupu atpirko Summit Entertainment investicijas bei privertė graužti nagus projektą praradusius MTV Films atstovus.

IŠ MTV FILMS ESTAFETĘ PERĖMĖ SUMMIT ENTERTAINMENT

Kino kompanija MTV Films neįvertino S. Mejer „Saulėlydžio“ galimybių – studijai nepavyko paruošti tinkamo scenarijaus kultinio literatūros kūrinio ekranizacijai, todėl ekranizacijos teisių buvo atsikratyta. Jas perpirko kino kompanija Summit Entertainment. Galutinis rezultatas – studijos atstovai liko patenkinti finansiniais pirmosios dalies filmavimo rezultatais – sėkmingas „Saulėlydžio“ debiutas leido drąsiai imtis „Jaunaties“, kuriai prognozuojami dar geresni rodikliai. Tiesa, komplikuotą darbų tvarkaraštį sudariusią Ketrin Hardvik pakeitė kitas režisierius.

Beje, nedidelių problemėlių neišvengė ir Summit Entertainment – scenarijus buvo rašomas ekstremaliomis sąlygomis. Tuo metu JAV scenaristų gildija ruošėsi artėjančiam streikui – atlyginimais nepatenkinti scenaristai reikalavo peržiūrėti kolektyvinės sutarties sąlygas. Taigi Melisa Rozenberg (Mellissa Rosenberg) skubėjo užbaigti scenarijų per šešias savaites. Ir jai pavyko!

Jau po pirmųjų „Saulėlydžio“ pasirodymo dienų buvo skaičiuojamos surinktos pajamos.

SULAUŽYTI SIAUBO ŽANRO KANONAI

Stefeni Mejer „Saulėlydžio“ saga ir Čarlein Haris (Charlaine Harris) „Sukės Stekhaus“ knygų ciklas sulaužė tradicinių kūrinių apie vampyrus kanonus. Čia nesutiksime tradicinių kraugerių, jų nerasime nei kino studijos Summit Entertainment paruoštose S. Mejer sagos ekranizacijose, nei pagal Č. Haris romanus sukurtame kultiniame televizijos seriale „Tikras kraujas“.

Kino teatruose 2008 m. pabaigoje sušvitusį mistinį siaubo trilerį „Saulėlydis“ galima tik sąlyginai priskirti šiam žanrui. Čia yra vietos jausmams, romantikai, o „kraujo čiulpikai“ nėra vaizduojami kaip bedvasiai padarai.

„Saulėlydžio“ vampyrai neprivalo slėptis ir dieną – jiems pagalbos ranką ištiesė Forkso klimatas. Debesų sluoksnis leidžia išvengti pavojingų saulės spindulių, kurių taip bijo visi tikrieji kraugeriai. Tačiau jų mėgstamiausias laikas – saulėlydis. Tuomet nėra pernelyg tamsu ir pernelyg šviesu.

Č. Haris kūrybos bei keisto sapno įkvėpta S. Mejer pradėjo kurti „Saulėlydžio“ sagą ne itin kreipdama dėmesį į „vampyrų asmenybių“ stereotipus. Buvo sulaužyti kituose kūriniuose ir mitologijoje paplitę šablonai. Žinoma, šie vampyrai irgi bijo saulės šviesos, tačiau jų lengvai neišgąsdinsi jokiais česnakais ar mediniais basliais. Jie nebijo šventintų daiktų, kryžių, nedingsta veidrodžiuose.

Jie primena paprastus žmonės, tik yra blyškesni, pasižymi puikia nuojauta, klausa jų niekada neapgauna. Jų jėgos galėtų pavydėti geriausi pasaulio sunkiaatlečiai – automobilius jie pakelia ir mėto taip pat lengvai kaip smulkius akmenukus.

Žmonėms būtino miego nestokojančių ir nepasigendančių padarų beveik nepavyksta sunaikinti – net ir atskirtos nuo kūno dalys nepraranda savybių, kuriomis pasižymėjo prieš suluošinimą.

KNYGOS GERBĖJAI SUKŪRĖ STEBUKLĄ

Prieš „Saulėlydžio“ ekranizacijos premjerą net filmo kūrėjai nevengė įvairiausių komentarų. Atsarga gėdos nedaro. Taigi jau pirmąją dieną kino teatrų salės buvo sausakimšos – pirmąjį demonstracijos vakarą filmo sąskaitoje jau buvo 7 mln. JAV dolerių, o po premjerinio savaitgalio JAV ir Kanados žiūrovai buvo pakloję solidžią 70 mln. JAV dolerių sumelę. Tapo aišku, kad filmo kūrimas atsipirko su kaupu, o Summit Entertainment imta garsiai kalbėti apie „Jaunaties“ ekranizaciją.

Kuklaus biudžeto „Saulėlydžio“ pajamos rugpjūčio 24 dieną siekė 351,4 mln. JAV dolerių. Tokie finansiniai rezultatai leido nurodyti likusių trijų knygų ekranizacijų datas. Manoma, kad S. Mejer susidomės galimybe bent jau iš dalies pasivaržyti su Dž. K. Rouling, kuri parašė septynias „Hario Poterio“ dalis.

Beje, „Saulėlydžio“ sėkmė nesibaigė tik perpildytomis kino teatrų salėmis – 2009 metų kovo mėnesį pasirodę DVD diskai akimirksniu dingdavo nuo prekystalių. Summit Entertainment rado kuo sudominti sagos gerbėjus – diskuose yra nemažai medžiagos, kuri nepateko į galutinę filmo versiją.

„SAULĖLYDŽIO“ PREMJERA DERINAMA SU „HARIU POTERIU“

Summit Entertainment kompanijos atstovai puikiai suprato kovos su „Hariu Poteriu“ beprasmybę, todėl stengėsi, kad „Saulėlydžio“ bei „Hario Poterio ir Netikro princo“ premjerų datos nesutaptų. Warner Bros. atsižvelgė į situaciją rinkoje bei šeštosios Dž. K. Rouling knygos ekranizaciją iš 2008 metų rudens perkėlė į 2009 metus.

Šis konkurentų žingsnis leido Summit Entertainment atlikti korekcijas savo premjerų tinklelyje – „Saulėlydžio“ premjera iš 2008 m. gruodžio buvo perkelta į spalį. Paankstinta filmo demonstracija ir „Netikro princo“ kliūties pašalinimas pasiteisino su kaupu – finansiniai Ketrin Hardvik juostos rezultatai viršijo visus lūkesčius.

21 skyrius

APDOVANOJIMŲ LIETUS

Kaip žinia, pirmieji aktorės projektai nesulaukdavo pelnytų įvertinimų, tačiau po „Saulėlydžio“ pasirodymo apdovanojimai vienas po kito plaukia į Kristen namus Kalifornijoje.

PIRMAS RIMTAS PRIPAŽINIMAS – „MTV KINO APDOVANOJIMAI“

Nors kino kritikai nieko ypatingo neįžvelgė, tai nesutrukdė Ketrin Hardvik „Saulėlydžiui“ triumfuoti „MTV kino apdovanojimų“ ceremonijos metu. Filmas sugebėjo iškovoti penkis prestižinius prizus iš septynių galimų. Jis buvo pripažintas geriausia juosta, o jo aktoriai nusipelnė įvertinimų už profesionalią vaidybą.

Geriausios aktorės kategorijoje triumfavo Belos vaidmens atlikėja Kristen Stiuart – jaunai aktorei pavyko įveikti Aną Hatavėj (Anne Hathaway) („Nuotakų karai“), Taradži P. Henson (Taraji P. Henson) („Keista Bendžamino Batono istorija“), Keitę Vinslet (Kate Winslet) („Skaitovas“) bei Andželiną Džoli (Angeliną Jolie) („Ieškomas“). Manyta, kad rimčiausią konkurenciją dėl prestižinio apdovanojimo K. Stiuart sudarys nemažai apdovanojimų 2009 metais surinkusi bei apie save priminusi „Titaniko“ žvaigždė Keitė Vinslet.

Geriausio bučinio prizą Bela pasidalijo su Edvardu. Vampyriškos sagos porelei pavyko įveikti Devą Patelį (Dev Patel) ir Fridą Pinto (Freida Pinto) („Lūšnynų milijonierius“), Andželiną Džoli ir Džeimsą Makavojų (James MacAvoy) („Ieškomas“), Zaką Efroną (Zac Efron) ir Vanesą Hadžens (Vanessa Hudgens) („Vidurinės mokyklos miuziklas 3 – baigiamieji metai“).

Geriausio aktoriaus kategorijoje triumfavo Edvardą suvaidinęs Robertas Patinsonas. Beje, jis kartu su Kamu Džigandė (Cam Gigandet) nusipelnė prizo ir už geriausią kovos sceną.

„SAULĖLYDŽIO“ ŽVAIGŽDĖS SULAUKĖ JAUNIMO ĮVERTINIMO

Vampyriškų juostų gerbėjų daugumą sudaro jaunimas, todėl 2009 m. rugpjūčio 10 dieną įvykusios Teen Choice Awards apdovanojimų ceremonijos rezultatai nieko nenustebino. Geriausios dramos ir melodramos kategorijoje triumfavo „Saulėlydis“ – filmas apie nepaprastą Edvardo ir Belos meilę sugebėjo nuskinti net devynis prizus. Beje, juosta buvo nominuota net dvylikai apdovanojimų – nepavyko gauti tik trijų. Jaunieji žiūrovai aukštai įvertino profesionaliai atliktas kovos bei bučinio scenas. Kino režisierės Ketrin Hardvik sukurtas „Saulėlydis“ pamalonino ir veiksmo filmų gerbėjus, ir romantikus. Balsavimo rezultatai įrodė, kad Edvardo ir Belos bučinys patiko ne tik MTV kino apdovanojimų organizatoriams.

Neliko be dėmesio ir ryškiai suspindėjusios filmo žvaigždės. Geriausia aktore buvo pripažinta Kristen Stiuart, geriausiu aktoriumi – Robertas Patinsonas. Tai buvo antras pagal svarbą aktorių talento įvertinimas po milžiniško susidomėjimo sulaukusios MTV kino apdovanojimų ceremonijos.

Ne visi apdovanotieji ilgai džiaugėsi sėkme ir prizais, už debiutinį pasirodymą įvertintai Ešlei Gryn teko raudonuoti dėl nesankcionuotai interneto platybėse sušmėžavusių erotinių nuotraukų. Kol vieni leidiniai skubėjo „guosti“ kino debiutantę, kiti drąsiai pliekė už dar vieną reklaminę kompaniją.

Populiaraus televizijos kanalo FOX įsteigti Teen Choice Awards apdovanojimai teikiami už nuopelnus kinematografijos, televizijos, mados, muzikos bei sporto srityse. Laiminguosius išrenka jaunimo balsai.

22 skyrius

POPULIARUMO KAINA – NESIBAIGIANTYS GANDAI

Nereikia būti Google ekspertu, kad atkapstytum kuo daugiau informacijos apie K. Stiuart bei R. Patinsono romaną. Artėjant „Užtemimo“ filmavimams kai kurie interneto šaltiniai paskleidė informaciją apie K. Stiuart nėštumą.

ILGAMETIS DRAUGAS – AKTORIUS MAIKLAS ANGARANAS

Šiais metais nutrūko ilgametė romantiška Kristen Stiuart bei aktoriaus Maiklo Angarano (Michael Angarano) („Dogtauno ekstremalai“, „Uždrausta karalystė“) draugystė. Spaudos atstovų dėmesio vengusi porelė nusprendė pranešti, kad kiekvienas suka savo keliu. Dar 2009 metų pradžioje aktorė teigė, kad jos draugas yra nuostabus, tačiau visas jo žavesys išgaravo kartu su romantiškais santykiais.

Tradiciškai pirmoji apie išsiskyrimą (galbūt ir trumpą) prabilo spauda, pasak E!: „Daugiau nėra užuominų apie jį (Maiklą). Nėra ženklų, kad jis vis dar šalia, niekas neliudija, kad jie yra pora“.

KOLEGA NEIGIA INFORMACIJĄ APIE TARNYBINĮ ROMANĄ

Spaudos atstovų dažnai minimas tariamas tarnybinis K. Stiuart bei R. Patinsono romanas ilgą laiką buvo laikomas gandu – „išpūstą burbulą“ nesunku parduoti kino žvaigždžių gerbėjams, kurie neatsisakytų ir realiame gyvenime išvysti Edvardo ir Belos porą. Įtampą kaitino ir tylintys, nuo komentarų susilaikantys aktoriai. Bet paaiškėjo, kad Edvardo kantrybė nebuvo geležinė – 2009 m. rugpjūčio viduryje pasirodė pranešimas, kuriuo R. Patinsonas teigė, kad su K. Stiuart palaiko tik draugiškus santykius. Populiariam JAV žurnalui OK! jis pareiškė: „Esu jaunas, laisvas ir vienišas. Su Kristen esame tik geri draugai“.

Tačiau lazda turi du galus – toks atsižegnojimas dar labiau įaudrino vampyriškos „Saulėlydžio“ sagos gerbėjų fantazijas, o spaudos atstovai įsikibo žodžių „laisvas“ bei „draugai“. Taip, kol kas R. Patinsonas laisvas, o laisvam Edvardui puikiausiai tinka laisva Bela.

INFORMACIJĄ APIE ROMANTIŠKUS SANTYKIUS PANEIGĖ IR KRISTEN

Neigti gandus apie užsimezgusį romaną uoliai ėmėsi abi pusės – K. Stiuart pirmoji pareiškė, kad dažnai bendrauja su R. Patinsonu tik profesiniais reikalais. Kartu praleistas laikas dažniausiai skiriamas vien S. Mejer kūrinių ekranizacijos projektams.

BELOS NĖŠTUMAS

Comic Con parodos metu K. Stiuart neatsargiai pajuokavo, kad nekantrauja kuo greičiau vaikščioti „su pilvuku“, o R. Patinsonas pridūrė, kad norėtų atlikti Cezario pjūvį. Suprantama, kad abu aktoriai kalbėjo apie Belą ir Edvardą, tačiau norimą informaciją lengviau pateikti iškreipiant bei pritaikant savo poreikiams. Internete pabiro nemažai pranešimų apie K. Stiuart ir R. Patinsono romaną bei būsimą kūdikį.

NĖŠTUMO TESTAS?

2009 metų liepos pradžioje PopCrunch.com ir kiti interneto šaltiniai paskleidė informaciją apie galimą K. Stiuart nėštumą. Australų žurnalo NW Magazine šaltiniai pranešė, kad aktorės draugė norėjo nupirkti jai nėštumo testą. Suprantama, kad ši medžiaga negalėjo praslysti pro bulvarinės spaudos atstovų akis – pasklido gandas apie K. Stiuart nėštumą, žinoma, kūdikis būtų R. Patinsono. Tiesa, apie tai vertėtų pamiršti, nes aktorius netrukus pasiūlė reporteriams baigti fantazuoti ir viešai pareiškė, kad su Kristen jį sieja tik draugiški ir profesiniai santykiai – nieko slapto ir intymaus.

Tiesa, šios naujienos dar nėra oficialiai paneigtos, todėl pranešimų apie galimą K. Stiuart nėštumą gali daugėti. Žurnalistams reikėtų nepamiršti, kad nėštumo testai būna ne tik teigiami, bet ir neigiami.

KRISTEN PAVYDI MEGAN FOX – EILINIS GANDAS

Užtenka vieno susitikimo, vieno pokalbio, vienos šypsenos, vieno akies mirktelėjimo, kad aktorius atsidurtų apkalbų centre – 2009 m. rugpjūčio mėnesio pabaigoje keli interneto tinklalapiai pradėjo trimituoti apie tai, kad Bela pavyduliauja net dvejus metus iš eilės amerikietiško žurnalo FHM seksualiausia planetos moterimi išrinktai „Transformerių“ žvaigždei Megan Foks (Megan Fox). Gandų atsiradimo priežastis – K. Stiuart pernelyg švelniai reaguoja į spaudoje pasirodančią informaciją, todėl buvo tikimasi „prastumti eilinę antį“. Kristen negali paneigti informacijos veiksmais, o žodžius galima lengvai iškreipti ir išspausdinti dar bent vieną naujieną apie jaunųjų žiūrovų garbinamą aktorę.

M. Foks prisipažino, jog laiko R. Patinsoną patraukliu, bet gandai apie užsimezgusį naują romaną neturi jokio pagrindo – viena iš seksualiausių planetos aktorių daug kartų tvirtino, kad jos visiškai nedomina jauni vyrukai, su kuriais nepavyksta rasti bendros temos.

23 skyrius

ATEITIS. „JAUNATIES“, „UŽTEMIMO“, „ŠVINTANČIOS AUŠROS“ LIKIMAS

Artimiausius kelerius metus nei Kristen Stiuart, nei Robertas Patinsonas nenuobodžiaus – laukia rimtas darbas filmuojant „Užtemimą“ ir „Švintančią aušrą“. Šiemet pasirodė informacija apie žymiai paankstintą visų likusių sagos dalių pasirodymą – nuspręsta dirbti kur kas intensyviau ir visas keturias dalis pristatyti per artimiausius porą metų. Skubėjimo priežastis akivaizdi – reikia naudotis proga, kol „Saulėlydis“ dar neprigeso.

LAUKIAMA „JAUNATIES“ PREMJEROS

Beveik visą 2009 m. vasarą „Saulėlydžio“ sagos gerbėjai buvo „maitinami“ naujienomis apie Belą, Edvardą ir tebevykstantį „Jaunaties“ filmavimą – antrosios sagos dalies premjeros laukiama rudenį. K. Stiuart prisipažino, kad jai teko vaidinti visiškai kitokią Belą. Duodama interviu MSN Mexico ji pareiškė, kad „Jaunaties“ siužetas žymiai intensyvesnis už tą, kurį matėme „Saulėlydyje“. Bela – kur kas liūdnesnė, niūresnė asmenybė. „Kaip galima atlikti vaidmenį, kuris yra visiškai kitoks?“ – pati savęs paklausė K. Stiuart.

Tiesa, K. Stiuart labiau patinka pasikeitusi ir niūresnė Bela, šiam vaidmeniui atlikti reikia daugiau pastangų. Gelbsti jau sukaupta patirtis.

PRADĖTA IR „UŽTEMIMO“ EKRANIZACIJA

Artėjant 2009 metų vasaros pabaigai buvo imtasi trečiosios sagos dalies ekranizacijos – jeigu Summit Entertainment tvarkaraštis nesikeis, „Užtemimas“ (trečioji „Saulėlydžio“ sagos dalis) kino teatrų sales turėtų pasiekti 2010 metų vasarą.

KELI ĮDOMŪS FAKTAI APIE KRISTEN STIUART:

1. Kristen Stiuart karjeros tramplinu tapo filmas „Panikos kambarys“ („Panic Room“, 2002 m.), kuriame pretendavo vaidinti jaunoji aktorė Heiden Panetjer. Režisierius Deividas Finčeris savo projekte tikėjosi pamatyti Nikolės Kidman bei Heiden Panetjer tandemą. Pagrindinį vaidmenį turėjusi atlikti Kidman atsisakė vaidmens, o ją pakeitusiai Džodi Foster buvo leista pasirinkti sau „dukrą“. Filmuotis buvo pakviesta šiek tiek į Džodi panaši K. Stiuart.

2. Net tris kartus iš eilės (iš viso – keturis kartus) K. Stiuart buvo nominuota „Geriausios jaunosios aktorės apdovanojimui“ (Young Artist Award), tačiau nė karto nelaimėjo. Nominacijų metai: 2003, 2004, 2005 ir 2008.

3. Filme „Moterų paslaptys“ Kristen suvaidino Liusę Hardvik. „Saulėlydžio“ režisierė – Ketrin Hardvik.

4. Kristen aistra – banglenčių sportas.

5. Dvi geriausios Kristen draugės (Ešlė Gryn bei Niki Ryd) kartu su ja vaidino „Saulėlydyje“.

6. Kristen groja gitara ir dainuoja.

TRUMPAI APIE KRISTEN:

Pilnas vardas ir pavardė: Kristen Jaymes Stewart.

Gimimo data: 1990 m. balandžio 9 d.

Ūgis: 165 cm.

Gimtasis miestas: Los Andželas, JAV.

Zodiako ženklas: Avinas.

Šeima: netekėjusi. Mama Jules, tėtis Johnas, brolis – Cameronas, įbroliai – Dana ir Tayloras.

Pravardės (angl.): Kris, KStew.

Laisvalaikio pomėgiai: banglenčių sportas, muzika, labdaringa veikla, bendravimas su draugais.

Akių spalva: žalia.

Įdomiausias sutapimas: filme „Moterų paslaptys“ Kristen (2007 m.) suvaidino Liusę Hardvik. „Saulėlydžio“ režisierė – Ketrin Hardvik.

KRISTEN LAISVALAIKIS

Knygos: Džono Steinbeko (John Steinbeck) „Į rytus nuo rojaus“ (East of Eden), Albero Kamiu (Albert Camus) „Svetimas“.

Atlikėjai: Radiohead, The Beatles, The Specials, Laura Marling.

Filmai: „Džiunglių knyga“ (The Jungle Book) ir kiti Disnėjaus filmai.

Pramoginės televizijos laidos: nežiūri.

Geriausia draugė: Niki Ryd.

FILMAI, KURIUOSE VAIDINO ARBA ŽADA VAIDINTI KRISTEN:

„Saugūs dalykai“ (2001)

„Panikos kambarys“ (2002)

„Dvaras prie Šaltojo upelio“ (2003)

„Kalbėk“ (2004)

„Pagauk vaikį“ (2004)

„Povandeninė srovė“ (2004)

„Žiaurūs žmonės“ (2005)

„Zatura: Nuotykiai kosmose“ (2005)

„Moterų paslaptys“ (2007)

„Nešantys žinią“ (2007)

„Pyrago valgytojai“ (2007)

„Atgal į gamtą“ (2007)

„Durklas“ (2007)

„Geltona nosinaitė“ (2008)

„Kas dabar nutiko“ (2008)

„Šoklys“ (2008)

„Saulėlydis“ (2008)

„Pramogų parkas“ (2009)

„Sveiki atvykę pas Railius“ (2009)

„Pabėgėliai“ (2010)

„Užtemimas“ (2010)

„K-11“ (2010)

NUORODOS:

„Saulėlydžio“ tinklalapiai:

www.bellaandedward.com

www.hisgoldeneyes.com

www.twilightlexicon.com

www.twilightmoms.com

www.twilighters.org

Nuorodos apie Kristen Stewart:

http://www.kristenstewart.net

www.imdb.com/name/nm0829576

www.tv.com/person/221192/summary.html

www.etonline.com/news/2009/06/75306

www.okmagazine.com

http://www.aceshowbiz.com/news/view/00020718.html

movies.yahoo.com/movie/contributor/1807776250

Kristen Stiuart gerbėjų tinklalapiai:

www.kstewartfan.org

www.fanpop.com/spots/kristen-stewart

www.kris-stewart.org

robert-kristen.com

k-stewart.net

kristenfan.net

kstewart.org

kristen-stewart.ucoz.ru

kristenstewart.ru

Kristen Stiuart gerbėjų tinklalapiai Lietuvoje:

kristenstewart.lt

Oficialūs tinklalapiai:

www.thetwilightsaga.com

www.twilightthemovie.com

www.stepheniemeyer.com

Kanalai YouTube:

www.youtube.com/twilightvinculum

www.youtube.com/OfficialTwilightFilm

„Jaunaties“ tinklalapis:

www.newmoonmovie.org

ŠALTINIAI:

StephenieMeyer.com

imdb.com

Laikraščiai:

NW Magazine

The Boston Globe

New York Times

The Washington Post

Los Angeles Times

Portalai:

PopCrunch.com

about.com

MSN.com

Žurnalai:

People

TV Guide

GQ

...ir kiti.

Content

Stewart Kristen Mergina, pamilusi vampyrą